kleintyd | Demilander
Category Archives: kleintyd
afrikaans, herinneringe, kleintyd, Pa,, paaie, plaas diere, skape, Vrystaat
Mei 28, 2018 Sungazer	Lewer kommentaar
Die kere wat ek saam met my Pa in sy bakkie rondgery het is ontelbaar in my kinder kop. Regtig veral die kere wat ek saam met hom Reitz op die Vrystaatse teerpad toe kon ry. Dit was altyd so 'n voorreg en 'n bederf gevoel. Snaaks genoeg het ons nie baie gepraat nie. Tog was daar 'n gevoel van samesyn en kameradie. Baie keer het my Pa sy hand agter my nek gesit en so kontak met my gemaak wat meer beteken het as woorde. Ander kere het ek met my gesig half uit die venster gelê en die wind in my gesig en deur my hare voel waai. Soms het ek myself in die bakkie se spieël dop gehou en verwonderd na myself gekyk.
Om saam met my Pa in die bakkie te ry was totaal en al anders as om saam met die hele familie te ry. Broers en susters het gewoonlik maar met mekaar gekarring oor spasie of hoe jy sit of hoe jy kou of net asem haal. As die jongste moes ek altyd op die kleinste spasie sit. Een keer het ons van Bloemfontein na die Kaap toe gery en ek moes tussen die passasiers en bestuurder stoele op die grond sit. Daar was darem 'n kombers om mee te troetel. Gelukkig was ek 'n buigsame kind gewees nie net liggaamlik nie maar ook geestelik. Was dit voor of na my Pa die geel kombi gekoop het. Die kombis wat nou taxis is was gewild. My oom het 'n bloue gekoop om al my niggies en nefies in rond te ry.
Dan is daar die twee jaar wat ek en my Ma elke dag skool toe gery het en ek ook die bestuurder kon wees. Ek en my Ma het mekaar goed begin ken daai tyd en op die ou end het ons dit heelwat geniet, die saam ryery. My Ma het ook die ruskans geniet wanneer ek bestuur het. Natuurlik het 'n mens ook die grond pad begin ken en geweet waar die gate was wat jy moet mis ry. Of watter deel van die pad is ekstra modderig wanneer dit gereën het. Ja, 'n mens moes ook op en wakker gewees het vir enige beeste of verdwaalde skape wat oor die pad voor jou kar sal loop. Dan moet jy kop hou om vinnig die dier mis te ry maar terselfdertyd nie die motor te rol nie.
Tog daar was tye waar my Pa my gevra het om te bestuur want ek dink hy was te moeg om te ry maar hy moes iets in Kroonstad gaan doen het. Tot my skaamte kon ek op 'n stadium nie meer my oë oop hou nie as gevolg van allergië. En ek was so teleurgesteld in myself dat ek nie sterk genoeg was om my Pa die heel pad te dryf nie.
'n Ander keer was ons weer op die pad en die mense wat die pad tussen Petrus Steyn en Edenville in die Vrystaat ken sal weet van 'n draai om 'n koppie maar waar daar ook 'n effense afgrond is. So terwyl ons om die koppie ry, sê ek so ewe vir my Pa dat dit is hoe die lewe is. Jy kan nooit sien wat om die draai gaan gebeur nie. Tot nou toe weet ek nie wat hy nou van hierdie kinderlike wyse woorde gedink het nie.
bakkiebeestefamilieFeaturedkarkombikombieMamotorPa,plaas padreitzryskapesuid afrikatrokkieVrystaat
Oktober 2, 2017 Sungazer	Lewer kommentaar
Demilander, herinneringe, kleintyd, plaas, Uncategorized, Vrystaat
September 13, 2017 Sungazer	4 Kommentaar
Ek het baie kaalvoet rondgeloop op die plaas. Rondgeloop en als om my waargeneem. Meer soos 'n afloerder, as iemand wat ten volle deel was van al die gebeure op die plaas. Maar kaalvoet het my gewortel in die plaasgrond, die gevoel van gras, klippies en grond het my glad nie geintimedeer nie. My voete was sterk en gesond. Met hulle kon ek boom klim, op mure en dakke rondloop, perdry en val.
Daar was mense wat die agterplaas skoon gevee het met besems wat van takke en lang geel gras gemaak was. Krom het hulle rondgeloop met 'n ritme wat 'n vredesgevoel in ons almal veroorsaak het. Babas op hulle rug toegevou met lappe. Die skraap klank van die besems 'n slaap lied vir die babas. Skraap, skraap, slaap, slaap my kind. Vandag is die kaal grond toe gegroei met gras en word in toom gehou met 'n rasende lem.
Ek het my verwonder aan die mense wat so gemaklik en rustig met die aarsde besems kon loop en vee. Teurg by hulle eie huisies het hulle dieselfde gedoen, trots skoon gevee. Kon ek hul pyn sien? Die pyn het later gekom toe daar nie meer grond was om skoon te vee nie.
Die persoon wat ons op die plaas gehou het, was ons pa. Kan jy jou self indink hoe sterk 'n boer se karakter moet wees om 'n plaas se klein gemeenskap te kan saam bind en te kan laat floereer op 'n stuk grond?
Die telefoonpaal is ook sigbaar in die onderste foto. Hierdie foto is plus minus 40 jaar na onderste foto geneem.
Die agterplaas. Ek dink die gebou regs moes die buitenste kleinhuise gewees het. Lank reeds afgebreek. 'n Foto van ou boet, ou sussies en Ouma min of meer 1970.